दावा- पुलिस प्रशासन को बदनाम करने की साजिश के तहत उतारे कपड़े; जानिए सच्चाई
Manipur Women Paraded Naked Viral Video. Follow NO Fake News Trends and Misinformation Reports On Dainik Bhaskar. मीडिया रिपोर्ट्स के मुताबिक, 14 मई 2023 का ये वीडियो उत्तरप्रदेश के चंदौली जिले का है।
मणिपुर में दो महिलाओं को निर्वस्त्र घुमाने के मामले में मणिपुर पुलिस ने अब तक 4 आरोपियों को गिरफ्तार कर लिया है। इस दौरान सोशल मीडिया पर मणिपुर के नाम से एक और महिला का निर्वस्त्र वीडियो वायरल हो रहा है।
इसमें देखा जा सकता है कि पुलिसकर्मियों पर यह महिला हमला कर रही है। डंडा लेकर उन्हें खदेड़ती है। वेरिफाइड ट्विटर यूजर आई एम केसरिया ने वीडियो शेयर कर लिखा- जब वह खुद ही अपना प्राइवेट पार्ट गलियों में लेकर घूमें तब क्या। मणिपुर में पुलिस का विरोध करने के लिए अलग से निर्वस्त्र औरतों की टीम बनाई गई है, वो निर्वस्त्र हो कर पुलिस को खदेड़ रही है मतलब सोचो वहां किस तरह की साजिश चल रही है। (अर्काइव)
वायरल वीडियो की पड़ताल करने पर हमें इस मामले से जुड़ी कई मीडिया रिपोर्ट्स मिलीं। इनमें बताया गया कि 14 मई 2023 का यह वीडियो उत्तरप्रदेश के चंदौली जिले का है। जहां नगपालिका परिषद चेयरमैन पद के चुनाव की मतगणना की जा रही थी।
इस पद के लिए निर्दलीय दावेदार सोनू किन्नर भी थे। प्रशासन ने भाजपा प्रत्याशी मालती देवी की जीत की घोषणा कर दी थी। किन्नर समुदाय ने प्रशासन पर गड़बड़ी का आरोप लगाया और निर्वस्त्र होकर प्रशासन का विरोध करते हुए रिकाउंटिंग की मांग की।
रिकाउंटिंग में सोनू किन्नर को विजयी घोषित किया गया। रिकाउंटिंग के बाद मतगणना का परिणाम जारी किया गया। जिसमें सोनू किन्नर ने भाजपा की मालती सोनकर को 397 वोट के अंतर से हरा दिया। इस मामले से जुड़ी पूरी खबर 2 महीने पहले भास्कर ने अपनी वेबसाइट पर पब्लिश की थी।
15 मई 2023 को LGBTQ कम्यूनिटी के ट्विटर हैंडल Yes We Exist ने वायरल वीडियो समेत इस मामले से जुड़ा पोस्ट शेयर किया था।
साफ है कि सोशल मीडिया पर वायरल वीडियो को लेकर किया जा रहा दावा पूरी तरह गलत और बेबुनियाद है। ये वीडियो मणिपुर का नहीं बल्कि उत्तरप्रदेश के चंदौली का है जहां किन्नर समुदाय ने चुनाव में धांधली के विरोध में प्रदर्शन किया था ।
एक फेक न्यूज, जिसने मणिपुर हिंसा की आग में किया घी का काम...
मणिपुर में हिंसा की शुरुआत के दौरान एक फोटो वायरल हुई। ये फोटो थी, बैग में रखी एक लड़की की लाश की। दावा किया गया कि ये फोटो मैतेई समुदाय की लड़की की है, जिसकी हत्या कुकी समुदाय के लोगों ने की है।
जबकि ये फोटो आयुषी नाम की युवती की थी, जिसकी लाश 18 नवंबर 2022 की सुबह यमुना एक्सप्रेस-वे पर मिली थी। आयुषी ने करीब एक साल पहले भरतपुर (राजस्थान) के रहने वाले छत्रपाल राजपूत से आर्य समाज मंदिर में शादी कर ली थी। पेरेंट्स इस शादी के पक्ष में नहीं थे।
आयुषी शादी के बाद एक भी बार अपने ससुराल नहीं गई और मायके में ही रह रही थी। 17 नवंबर की दोपहर आयुषी का मां से झगड़ा हुआ। पिता को पता चला तो उन्होंने आयुषी को समझाया। वह नहीं मानी तो पिता ने गुस्से में लाइसेंसी रिवॉल्वर से आयुषी के सीने में दो गोलियां दाग दीं। उसकी मौके पर ही मौत हो गई।
आयुषी की हत्या के बाद पिता घर के पास की दुकान से पॉलिथीन खरीदकर लाए। दोपहर में उसकी लाश को सूटकेस में पैक किया। देर रात 3 बजे कार में सूटकेस रखा और 150 किलोमीटर दूर मथुरा के पास यमुना एक्सप्रेस-वे पर सुबह 5 बजे फेंक दिया।
इस घटना की फोटो पहले भी लव जिहाद के नाम से वायरल हो चुकी है, जिसका फैक्ट चेक भास्कर ने अपनी वेबसाइट पर पब्लिश किया था।
भास्कर अपने पाठकों से अनुरोध करता है कि कृपया कोई भी फोटो, वीडियो या मैसेज बिना पुष्टि के शेयर ना करें।
अब जानिए क्या है मणिपुर हिंसा की वजह...
मणिपुर की आबादी करीब 38 लाख है। यहां तीन प्रमुख समुदाय हैं- मैतेई, नगा और कुकी। मैतेई ज्यादातर हिंदू हैं। नगा-कुकी ईसाई धर्म को मानते हैं। ST वर्ग में आते हैं। इनकी आबादी करीब 50% है। राज्य के करीब 10% इलाके में फैली इम्फाल घाटी मैतेई समुदाय बहुल ही है। नगा-कुकी की आबादी करीब 34 प्रतिशत है। ये लोग राज्य के करीब 90% इलाके में रहते हैं।
कैसे शुरू हुआ विवाद: मैतेई समुदाय की मांग है कि उन्हें भी जनजाति का दर्जा दिया जाए। समुदाय ने इसके लिए मणिपुर हाईकोर्ट में याचिका लगाई। समुदाय की दलील थी कि 1949 में मणिपुर का भारत में विलय हुआ था। उससे पहले उन्हें जनजाति का ही दर्जा मिला हुआ था। इसके बाद हाई कोर्ट ने राज्य सरकार से सिफारिश की कि मैतेई को अनुसूचित जनजाति (ST) में शामिल किया जाए।
मैतेई का तर्क क्या है: मैतेई जनजाति वाले मानते हैं कि सालों पहले उनके राजाओं ने म्यांमार से कुकी काे युद्ध लड़ने के लिए बुलाया था। उसके बाद ये स्थायी निवासी हो गए। इन लोगों ने रोजगार के लिए जंगल काटे और अफीम की खेती करने लगे। इससे मणिपुर ड्रग तस्करी का ट्राएंगल बन गया है। यह सब खुलेआम हो रहा है। इन्होंने नगा लोगों से लड़ने के लिए आर्म्स ग्रुप बनाया।
नगा-कुकी विरोध में क्यों हैं: बाकी दोनों जनजाति मैतेई समुदाय को आरक्षण देने के विरोध में हैं। इनका कहना है कि राज्य की 60 में से 40 विधानसभा सीट पहले से मैतेई बहुल इम्फाल घाटी में हैं। ऐसे में ST वर्ग में मैतेई को आरक्षण मिलने से उनके अधिकारों का बंटवारा होगा।
सियासी समीकरण क्या हैं: मणिपुर के 60 विधायकों में से 40 विधायक मैतेई और 20 विधायक नगा-कुकी जनजाति से हैं। अब तक 12 CM में से दो ही जनजाति से रहे हैं।